สรรพากรยกระดับองค์กรดิจิทัลเก็บภาษีเพิ่ม
สรรพากรเชื่อมโยงข้อมูลกับหน่วยงานภาครัฐและเอกชนพัฒนากระบวนงานทั้งระบบ เพิ่มประสิทธิภาพเก็บภาษี
29 ก.ย. 2563

นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า จากการที่กรมสรรพากรกำหนดทิศทางองค์กรเพื่อมุ่งสู่ Digital RD ในปี 2020 เพื่อให้สอดรับกับยุทธศาสตร์ชาติ Thailand 4.0 และขับเคลื่อนด้วยกลยุทธ์ D2RIVE โดยนำเทคโนโลยีดิจิทัล มาปรับใช้กับกระบวนการทำงานต่าง ๆ ให้มีความเชื่อมโยงตั้งแต่ต้นจนจบ สร้างการมีส่วนร่วมจากทุกภาคส่วน เพื่อให้ผลลัพธ์ของทุกกระบวนการตรงตามความต้องการของผู้รับบริการ และผู้มีส่วนได้ส่วนเสีย บูรณาการเชื่อมโยงฐานข้อมูลภายในกับหน่วยงานภายนอกทั้งภาครัฐ ภาคเอกชน การถ่ายโอนภารกิจให้ภาคส่วนอื่นๆ ดำเนินการแทน เพื่อเพิ่มขีดความสามารถในการแข่งขันของประเทศ ตัวอย่างเช่น
• การพัฒนาระบบการคืนภาษีมูลค่าเพิ่มให้แก่นักท่องเที่ยวผ่าน “Application Thailand VRT” ด้วย Blockchain แบบ Digital เต็มรูปแบบที่แรกของโลก (The World’s First VAT Refund for Tourists App powered by Blockchain)
• การแบ่งปันข้อมูล เพื่ออำนวยความสะดวกในการให้บริการของหน่วยงานภาครัฐต่าง ๆ ผ่านการสื่อสารในช่องทางต่าง ๆ เช่น www.rd.go.th Web Service คลังข้อมูล Linkage Center ฯลฯ
• การบูรณาการเชื่อมโยงฐานข้อมูลภายในกับหน่วยงานภายนอก ทั้งภาครัฐ ภาคเอกชน จำนวนกว่า 42 หน่วยงาน เช่น ป.ป.ช. ป.ป.ส. ปปง. ป.ป.ท. ฯลฯ
• เพิ่มความสะดวก สบาย และทำให้การจัดการภาษีเป็นเรื่องง่าย โดยการส่งเสริมการเปิดให้บริการ Open API เพื่อให้ผู้เสียภาษีจัดเตรียมและนำส่งข้อมูลการยื่นแบบฯ ผ่านโปรแกรมซอฟต์แวร์ออนไลน์ของ startup เช่น iTAX, noon.in.th เป็นต้น หรือการให้บริการ e-Stamp Duty ของ Digital Access Platform
• เดินหน้าพัฒนาระบบ My Tax Account ให้ผู้เสียภาษีเข้าตรวจสอบข้อมูลค่าลดหย่อนภาษี ที่เชื่อมโยงข้อมูลจากหน่วยงานภายนอก อำนวยความสะดวก และลดการเก็บรักษาเอกสารรูปแบบกระดาษ ได้แก่
• เงินสะสมเข้ากองทุนบำเหน็จบำนาญข้าราชการ (กบข.)
• เงินบริจาค (e-Donation)
• เบี้ยประกันสุขภาพ
• ประกันสังคม
ส่งผลให้กรมสรรพากรคว้ารางวัลคุณภาพการบริหารจัดการภาครัฐ 4.0 ระดับดีเด่น และเป็นหน่วยงานภาครัฐเพียงหน่วยงานเดียวที่ได้รับ “รางวัลเลิศรัฐยอดเยี่ยม” ประจำปี 2563 รวมทั้งได้รับรางวัลเลิศรัฐสาขาต่าง ๆ อีก 4 รางวัล”
โฆษกกรมสรรพากร กล่าวว่า กรมสรรพากรมุ่งยกระดับการให้บริการ “PIT Digital Services” บน Website ให้เป็น Single point Gateway เพื่อให้สามารถค้นหาเมนูรายการและข่าวสารการยื่นแบบฯ ที่รวดเร็วบนหน้าจอเดียวกัน นอกจากนี้ยังได้พัฒนาระบบจัดเตรียมข้อมูลการยื่นแบบแสดงรายการภาษีเงินได้บุคคลธรรมดา (ระบบ Pre-Fill) ในการยื่นแบบปีภาษี 2562 ผ่านระบบ e-Filing โดยไม่เรียกเอกสารเพิ่มเติมอีก และพัฒนา “น้องอารี” Chatbot ในการตอบคำถามในรูปแบบบทสนทนาบน Website ตลอด 24 ชั่วโมง ถือเป็นการให้บริการรูปแบบใหม่ของภาครัฐที่นำ AI มาใช้ในการให้บริการกับประชาชน และภาคธุรกิจ